C 331/7

Eiropas politisko partiju un Eiropas politisko fondu iestādes Lēmums

(2020. gada 2. septembris)

nereģistrēt European Alliance for Freedom and Democracy ASBL

(Autentisks ir tikai teksts angļu valodā)

(2020/C 331/05)

EIROPAS POLITISKO PARTIJU UN EIROPAS POLITISKO FONDU IESTĀDE,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES, Euratom) Nr. 1141/2014 (2014. gada 22. oktobris) par Eiropas politisko partiju un Eiropas politisko fondu statusu un finansēšanu (1) un jo īpaši tās 9. pantu,

ņemot vērā no European Alliance for Freedom and Democracy ASBL saņemtos iesniegumus,

tā kā:

(1) Eiropas politisko partiju un Eiropas politisko fondu iestāde (“Iestāde”) 2020. gada 27., 28. un 29. jūlijā saņēma vairākus European Alliance for Freedom and Democracy ASBL (“EAFD”) iesniegumus attiecībā uz tās reģistrēšanu par Eiropas politisko partiju (2).

(2) 2020. gada 1., 5. un 13. augustā Iestāde no EAFD saņēma papildu dokumentus (kopā ar iepriekšējiem iesniegumiem – “pieteikums”).

(3) 2020. gada 14. augustā Iestāde pieņēma EAFD adresētu provizorisko novērtējumu, kurā tā pauda provizorisko nostāju, ka pieteikums neatbilst vismaz vienam no Regulas (ES, Euratom) Nr. 1141/2014 3. panta 1. punktā paredzētajiem nosacījumiem.

(4) Konkrētāk, EAFD nebija pierādījusi, ka tā atbilst Regulas (ES, Euratom) Nr. 1141/2014 3. panta 1. punkta b) apakšpunktā paredzētajam nosacījumam (“minimālās pārstāvības prasības”).

(5) Saskaņā ar minēto noteikumu Eiropas politiskā partija ir reģistrējama, ja pieteikuma iesniedzējs pierāda, ka tās sastāvā esošās partijas vismaz vienā ceturtdaļā dalībvalstu pārstāv Eiropas Parlamenta deputāti, deputāti valstu parlamentos, reģionālajos parlamentos vai reģionālajās asamblejās vai tā vai tajā ietilpstošās partijas vismaz vienā ceturtdaļā dalībvalstu pēdējās Eiropas Parlamenta vēlēšanās ir saņēmušas vismaz trīs procentus vēlētāju balsu katrā no šīm dalībvalstīm.

(6) Provizoriskajā novērtējumā Iestāde aicināja EAFD līdz 2020. gada 31. augustam pēc savas vēlēšanās iesniegt rakstiskus komentārus un arī informēja EAFD, ka pieteikums katrā ziņā ir nepilnīgs.

(7) 2020. gada 20. augustāEAFD iesniedza atbildi uz provizorisko novērtējumu, un 2020. gada 24., 26. un 27. augustā tā iesniedza papildu dokumentus.

(8) Izskatījusi EAFD atbildi uz provizorisko novērtējumu un iesniegtos papildu dokumentus, Iestāde joprojām uzskata, ka pieteikums ir noraidāms, jo EAFD nav pierādījusi, ka atbilst minimālajām pārstāvības prasībām.

(9) Pirms provizoriskā novērtējuma EAFD iesniedza biedru veidlapas par: i) Austriju, ii) Horvātiju, iii) Itāliju, iv) Kipru, v) Nīderlandi, vi) Portugāli un vii) Zviedriju.

(10) Attiecībā uz Horvātiju un Nīderlandi EAFD neiesniedza dokumentus par tās sastāvā esošo partiju pārstāvību Eiropas Parlamentā vai minēto dalībvalstu valsts vai reģionālos parlamentos vai asamblejās. Tas skaidrojams ar to, ka biedru veidlapu avots nebija attiecīga Horvātijas vai Nīderlandes valsts vai reģionāla līmeņa politiskā partija.

(11) Attiecībā uz Itāliju Iestādes pārbaudes un saskaņā ar Regulu (ES, Euratom) Nr. 1141/2014 noteiktā Itālijas valsts kontaktpunkta, t. i., Commissione di Garanzia degli Statuti e per la Trasparenza e il Controllo dei Rendiconti dei Partiti Politici, atzinums atklāja, ka politiskā partija, ko EAFD bija norādījusi kā šajā dalībvalstī sev piederīgu, t. i., 10 Volte Meglio, Itālijas parlamentā nav pārstāvēta, lai gan tā bija norādīts attiecīgajā biedru veidlapā.

(12) Turklāt EAFD iesniegtajām biedru veidlapām bija vairāki formāli trūkumi (piemēram, vairākas versijas, nepareizas atsauces, nesakritības).

(13) Atbildē uz provizorisko novērtējumu EAFD norādīja: “Pašlaik EAFD ir biedri (tās sastāvā esošas partijas un fiziskās personas, Eiropas Parlamenta deputāti) no i) Austrijas, ii) Kipras, iii) Itālijas, iv) Portugāles, v) Zviedrijas, vi) Nīderlandes un vii) Horvātijas.”

(14) EAFD ziņoja, ka iesniegs dokumentus, lai pierādītu, ka deputāti, kas parakstījuši Horvātijas un Nīderlandes biedru veidlapas, ir ievēlēti Eiropas Parlamenta deputāti (3).

(15) EAFD arī precizēja, ka Itālijas biedru veidlapa bija nepareiza tāpēc, ka tai bija iesniegta nepareiza informācija, un ka tā iesniegs dokumentus par vēl vienu biedru.

(16) Iestāde uzskata, ka EAFD atbildē nav elementu, kas varētu mainīt Iestādes provizorisko viedokli.

(17) Attiecībā uz pārstāvību atsevišķu deputātu veidā Regulas (ES, Euratom) Nr. 1141/2014 3. panta 1. punkta b) apakšpunkta pirmā puse paredz, ka pieteikuma iesniedzēja “sastāvā esošās partijas pārstāv Eiropas Parlamenta deputāti vismaz vienā ceturtdaļā dalībvalstu, deputāti valstu parlamentos, reģionālajos parlamentos vai reģionālajās asamblejās” (pasvītrojums pievienots).

(18) Šajā sakarā Eiropas Parlamenta un Padomes 2018. gada 3. maija Regulas (ES, Euratom) 2018/673, ar ko groza Regulu (ES, Euratom) Nr. 1141/2014, 4. apsvērumā skaidri norādīts, ka “attiecībā uz minētajām minimālajām pārstāvības prasībām turpmāk būtu jāņem vērā tikai politiskās partijas, nevis atsevišķas fiziskas personas” (4).

(19) EAFD neizvirzīja nevienu politisko partiju ne Horvātijā, ne Nīderlandē un nevarēja atsaukties ne uz vienu politisko partiju Itālijā, kā norādīts 11. apsvērumā.

(20) Savukārt Regulas (ES, Euratom) Nr. 1141/2014 3. panta 1. punkta b) apakšpunkta otrā puse paredz, ka pieteikuma iesniedzējs “vai tajā ietilpstošās partijas vismaz vienā ceturtdaļā dalībvalstu pēdējās Eiropas Parlamenta vēlēšanās ir saņēmušas vismaz trīs procentus vēlētāju balsu katrā no šīm dalībvalstīm” (pasvītrojums pievienots).

(21) EAFD nav iesniegusi dokumentus, kas pierādītu, ka tā vai tās sastāvā esošās partijas atbilst šai prasībai, un katrā ziņā mutatis mutandis būtu piemērojams 19. apsvērumā izklāstītais.

(22) Ņemot vērā iepriekš minēto, dokumenti, kas pārstāvības vajadzībām varētu būt paturami, attiecas tikai uz četrām valstīm, proti, i) Austriju, ii) Kipru, iii) Portugāli un iv) Zviedriju, un šāds pārstāvības līmenis nav pietiekams, lai apmierinātu minimālās pārstāvības prasības, saskaņā ar kurām vajadzīga pārstāvība vismaz septiņās dalībvalstīs.

(23) Šis secinājums nemainītos, pat ja EAFD iesniegtu dokumentus par vēl vienu biedru – kaut vai no vēl vienas dalībvalsts –, kā iecerēts EAFD atbildē uz provizorisko novērtējumu.

(24) Līdz ar to Iestādei nav nepieciešams pēc būtības novērtēt pārējo pieteikumu,

IR PIEŅĒMUSI ŠO LĒMUMU.

1. pants Pieteikums, ko iesniegusi European Alliance for Freedom and Democracy ASBL, lai tiktu reģistrēta kā Eiropas politiskā partija, ar šo tiek noraidīts.

2. pants Šis lēmums stājas spēkā tā paziņošanas dienā.

3. pants Šis lēmums ir adresēts: European Alliance for Freedom and Democracy ASBL Avenue Louise/Louizalaan 65 box 11 1050 Bruxelles/Brussel BELGIQUE/BELGIË

Briselē, 2020. gada 2. septembrī Eiropas politisko partiju un Eiropas politisko fondu iestādes vārdā – direktors M. ADAM

(1) OV L 317, 4.11.2014., 1. lpp.

(2) Ar Covid-19 saistītās Eiropas sanitārās situācijas dēļ Iestāde izņēmuma kārtā iesniegumus pieņēma izskatīšanai pirms parakstīto oriģinālu saņemšanas.

(3) Atbildē uz provizorisko novērtējumu šādi dokumenti bija sniegti tikai par Nīderlandi.

(4) OV L 114 I, 4.5.2018., 1. lpp.